《续中草堂蜡梅同吴樵史陈秋坪赋》
清代·汪仲鈖

敝裘透尖风，畏寒寒已作。木石枯与居，僵立更偃卧。

何来黄一枯，春光暗引破。栗玉色可玩，雕蕾圜不大。

百卉久矣腓，天公闲岂奈。巧返玉梅魂，染酥未嫌涴。

雏蜂缀点点，丛玲悬个个。鼻观香屡吹，更讶熏百和。

饮非主人癖，清醥出亦颇。对花壶细倾，稍稍压清饿。

因思坡谷眼，标题定弗过。萧然世外姿，宁屑落尘堁。

纸帐掩不眠，铜炉拥还坐。句子效陆郎，冷淡完旧课。

作者简介：浙江湘乡人，字丰玉。汪孟鋗弟。乾隆十五年举于乡。少即肆力于诗，与兄俱以诗名。酷爱宋黄庭坚、王安石诗，诗作有新意，无江西诗派生硬之习。早卒。有《桐石草堂集》。